Folketing
2013-04-10

Det er jo svært at være uenig i det, ministeren siger. Selvfølgelig er det holdninger, vi skal ændre. I sig selv kan det være et langt, sejt træk. Men det undrer mig, at der intet står om det her under fokusområder for 2013 i ministerens perspektiv- og handlingsplan, når vi kan se, at de her tal faktisk viser, at der er en lille gruppe her, der er udsat for chikane. Det kan vi jo høre på dem, når vi taler med dem. De organisationer, der arbejder med dem, siger det tydeligt. De melder det ikke til politiet, og det kan der være flere årsager til. Det er lidt, ligesom da ministeren i lørdags var til en konference, hvor ministeren skulle tale om kristne asylansøgere og muslimske asylansøgere. Ministeren sagde, at det kan have noget med kulturen at gøre, at de ikke melder det til politiet. Så mon ikke også der er den her gruppe, som vi ikke har de tal for, men hvor vi kan se og høre så meget, at det er en minoritetsgruppe, der bliver udsat for chikane? Det er et område, der virkelig kræver fokus, også fra vi politikeres side. Det er en debat, vi skal sætte i gang. Ministeren anerkender det her, men det undrer mig, at ministeren ikke vælger at tage det som et fokusområde.